U-I-148/97
Natisni
Opravilna št.:
U-I-148/97
Datum odločitve:
17. 6. 1999
Objavljeno:
OdlUS VIII, 158
ECLI:
ECLI:SI:USRS:1999:U.I.148.97
Akt:
Zakon o delovnih razmerjih (Uradni list RS, št. 14/90, 5/91, 29/92, 71/93, 19/94 in 38/94) (ZDR), 98. čl.
Izrek:
Pobuda za začetek postopka za oceno ustavnosti 98. člena Zakona o delovnih razmerjih se zavrne.
Evidenčni stavek:
Ker zatrjevana kršitev ustavnih pravic sploh ne more izhajati iz izpodbijane zakonske določbe, je Ustavno sodišče pobudo kot očitno neutemeljeno zavrnilo.
Geslo:
Disciplinski ukrep, prenehanje delovnega razmerja.
Nadomestilo plače, prenehanje izplačevanja zaradi prenehanja delovnega razmerja.
Pravna podlaga:
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Miran Lipovec, Portorož
Datum vloge:
5. 5. 1997
Vrsta odločitve:
sklep
Vrsta rešitve:
zavrnitev
Dokument:
US19533
Dokument v PDF obliki:
U-I-148-97.pdf
120 KB
Prenesite datoteko
U-I-148/97
17.6.1999
S K L E P
Ustavno sodišče je v postopku za preizkus pobude Mirana Lipovca iz Portoroža na seji dne 17. junija 1999
s k l e n i l o:
Pobuda za začetek postopka za oceno ustavnosti 98. člena Zakona o delovnih razmerjih (Uradni list RS, št. 14/90, 5/91, 29/92, 71/93, 19/94 in 38/94) se zavrne.
O b r a z l o ž i t e v
A.
1. Pobudniku je v letu 1993 prenehalo delovno razmerje na podlagi dokončne odločitve disciplinskih organov pri delodajalcu. Sprožil je delovni spor, ki naj bi trajal nesorazmerno in neutemeljeno dolgo, zato je v letu 1997 vložil ustavno pritožbo. Z isto vlogo je vložil tudi pobudo za oceno ustavnosti 98. člena Zakona o delovnih razmerjih (v nadaljevanju: ZDR), ki da odreka nadomestilo plače vsem, ki so bili odpuščeni z delovnega mesta zaradi domnevnih kršitev delovnih obveznosti, čeprav so uveljavljali sodno varstvo.
Nedolžni delavec naj bi bil tako kaznovan dvakrat: zato ker je nezakonito izgubil zaposlitev in zato ker je v neenakopravnem položaju z ostalimi zaposlenimi, ki jim pripada nadomestilo osebnega dohodka tudi, če so storili kaznivo dejanje in jim pristojni organ odredi pripor. Z zatrjevano neustavnostjo 98. člena ZDR naj bi bila kršena pobudnikova pravica do socialne varnosti.
2. Ustavno sodišče je ustavno pritožbo pobudnika s sklepom št. Up-139/97 z dne 28. 5. 1997 zavrglo kot preuranjeno oziroma zaradi neizčrpanosti pravnih sredstev, pobudo pa izločilo.
B.
3. Iz navedb pobudnika je razumeti, da naj bi mu bila pravica do socialne varnosti kršena zato, ker da nima pravice do nadomestila plače za čas, dokler traja postopek za presojo odločbe disciplinske komisije pred delovnim sodiščem.
Izpodbijana določba 98. člena ZDR pa ureja le pravico delavca, ki je bil začasno odstranjen z dela zaradi uvedbe disciplinskega postopka, do izplačila razlike do polnega zneska plače v primerih, ko se disciplinski postopek konča zanj ugodno: če je disciplinski postopek dokončno ustavljen ali če je s pravnomočno odločbo oproščen.
4. Delavcu, ki mu je bil izrečen disciplinski ukrep prenehanja delovnega razmerja, preneha delovno razmerje z dnem dokončnosti sklepa o izrečenem disciplinskem ukrepu (13. točka prvega odstavka 100. člena ZDR). Prenehanje izplačevanja nadomestila plače (oziroma plače sploh) je torej posledica prenehanja delovnega razmerja in nima podlage v izpodbijani določbi 98. člena ZDR.
5. V zakonodaji so predvidene pravne poti za odpravo posledic morebitnih nezakonitih disciplinskih postopkov: reintegracija delavca z odpravo vseh materialnih prikrajšanj za čas nezakonite nezaposlenosti (plače, prispevki oziroma zavarovanja in drugo).
Seveda šele potem, ko so in če so dokončni disciplinski sklepi kot nezakoniti odpravljeni s pravnomočno sodbo. Poleg tega ima delavec možnost v samostojnem postopku izpodbijati tudi samo sklep o odstranitvi z dela. Če se izkaže, da je bila odstranitev z dela nezakonita, ima delavec (ne glede na zaključek disciplinskega postopka) prav tako pravico do povračila razlike do polnega zneska plače, ki bi jo dobil, če bi bil na delu.
6. Položaj delavca, ki je disciplinsko odstranjen z dela in delavca, ki je odstranjen z dela zaradi pripora, je glede pravice do nadomestila plače v osnovi enak (96. in 97. člen ZDR). Ta pravica gre obema za čas trajanja odstranitve in enako tudi obema preneha, kolikor pride do prenehanja delovnega razmerja. Prenehanje razlogov za začasno odstranitev z dela (na primer ustavitev disciplinskega postopka, odprava pripora) pa ima v obeh primerih za posledico, da se delavec vrne na delo, kar pomeni tudi, da ima od vrnitve na delo dalje spet pravico do polne plače.
7. Ker zatrjevana kršitev ustavnih pravic sploh ne more izhajati iz izpodbijanega 98. člena ZDR, je Ustavno sodišče pobudo kot očitno neutemeljeno zavrnilo.
C.
8. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Miroslava Geč - Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen